Normalt skal man have tilladelse hos politiet for at få lov til at flage med andre flag end det danske eller de nordiske landes flag. Men Justitsministeriet valgte onsdag at give tilladelse til at flage med det ukrainske flag i lyset af den russiske invasion af landet. Og det er noget, der giver travlhed hos Aalborg Flagfabrik. For lige pludselig er der kæmpe efterspørgsel på det blå-gule ukrainske flag. - Allerede fredag morgen i sidste uge begyndte vi at få en hel masse ordrer på ukrainske flag, og straks omlagde vi produktionen, siger Charlotte Pii Rasmussen, der er kontorassistent hos Aalborg Flagfabrik. 600 meter stof på vej Hun fortæller, at lageret med blåt og gult stof hurtigt var ved at være tømt, så derfor blev der bestilt nye forsyninger for at kunne følge med efterspørgslen. - Vi venter på cirka 600 meter ekstra stof, så vi kan lave alle de flag, vi har ordrer på, siger Charlotte Pia Rasmussen. Normalt sælger Aalborg Flagfabrik cirka 100 ukrainske flag om året, men lige nu er der rigtig mange flag, der skal produceres. - Med de ordrer, vi har nu, skal vi lave 300-400 ukrainske flag, siger Charlotte Pia Rasmussen. Hun fortæller, at Aalborg Flagfabrik ønsker at efterleve kundernes ønsker om at støtte op om Ukraine. - Så selvfølgelig skal vi lave ukrainske flag, siger Charlotte Pii Rasmussen. Troede ikke, der ville komme krig Og en af dem, der har travlt med at producere ukrainske flag på Aalborg Flagfabrik, er syerske Ulla Jeppesen. Hun er glad for at se, at den danske befolkning støtter op om Ukraine. - Vi havde ikke i vores generation forudset, at der ville komme krig i Ukraine. Det kommer tættere og tættere på, siger Ulla Jeppesen. Efter den 16. marts skal man igen søge om tilladelse hos politiet for at få lov til at flage med andre flag end det danske eller de nordiske landes flag.

Referat:
Hos Aalborg Flagfabrik kan de mærke, at danskerne vil hejse det blå-gule flag for at støtte Ukraine.